王樞使生辰
作者：喻良能
朝代：宋

paragraphs: 金華千古赤松宅，中有初平叱羊石。
雙溪衮衮瀉蒼波，三洞潭潭接天碧。
鍾英孕粹昴星精，文章蚤歲瑞王廷。
橫飛直上九萬里，紅顔兩鬢何青青。
金鑾疇昔揮毫處，嘗草尺書招贊普。
職親孰聽玉宸鐘，夜分更秉金蓮炬。
只今右府冠樞衡，坐運精神驅五兵。
一烽莫覩狼烟燧，四海不聞金革聲。
蒼生顒顒待霖雨，黄屋便蕃頒異數。
姓名久已覆金甌，東街行築沙堤路。
江左夷吾望更尊，二十四考何足論。
已見威棱動蠻貊，會看勳業照乾坤。
六十門生焚蕙炷，再拜祝公如衛武。
柱石皇家不計年，長容礦質入陶甄。